钦定古今图书集成/理学汇编/学行典/第226卷 > 《䟦张魏公五遂堂墨帖》前人
## 钦定古今图书集成/理学汇编/学行典/第226卷 > 《䟦张魏公五遂堂墨帖》前人

懿哉！曾子之论《孝》也。世人知不得于亲之为非孝，亦
孰知夫“居处不庄、事君不忠、莅官不敬、朋友不信、战
陈不勇”之非孝乎？五者之于事亲，若无所与，而曾子
云尔者，盖父母之于子，全而生之者也。所谓全者，岂
独四支百体之备而已？有是形则有是性，举天下之
善无不具焉。自居处必庄，以至于战陈必勇，皆善之
目也。一善不存则为亏其性，亏其性则为辱其亲矣，
尚焉得为孝乎？然曾子于此，必总之以敬之一辞者，
善具于性而主之者心，是心常存然后能不失其性。
故敬则五者皆遂，不敬则五者皆失，此曾子所以战
战兢兢，至于启手足而后知免欤。或者以战陈非儒
者事而有疑也。吁，子以为古者文武之教，亦若今之
二致乎？垂弧矢于有生之初，习射御于幼学之际，凡
皆为武备设也。孔子曰：“我战则克。”圣门高弟执干戈
以卫宗国，班班见传记闲。为人臣子而不知兵，临敌
薾然，忠勇俱丧，又安得为孝乎？愚故推明忠献名堂
之意，以遗耕道，诸孙友民相与共勉焉。